khistorydata/jeongjo-sjw-relations huggingface dataset:
정조 13년 · 목
政院以命善等爲承候來待啓敎以敬禮之義使之退去雖甚未安目今酬應之爲難卿等亦必聞知且聞知申言以再明日行禮之請寢卿等入來云若此則徒有添病之慮卿等何不思之諒此事勢更勿煩請也命善等又爲求對敎以若只欲承候當强爲引接矣命善等又爲求對敎以欲止請寢則當引接矣○有隣等啓言吉辰改卜園寢將啓聖慕益新於躬享勞動有妨於愆度今日臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任伏慮敢來問安批以慈殿慈宮氣候一樣卿等昨夜旣入侍今日不必請診矣又啓言臣等之昨夜入侍卽是俯詢敦匠之擧初非召接藥院之命及其登筵請診議藥俱未蒙允目今園幸又將隔日而欠和之節若是彌留症候之診察湯劑之議定一時爲急卽許召接千萬伏祝批以雖不服藥自可調治提調則園所工役時急尤不可滯留卽爲退去設欲議藥豈關於提調有無乎又啓言勞動則旣多藥餌則不進至於提調退去之敎工役雖急保護爲重不得請而昧然退去實非衷情之所敢出伏乞卽賜召接焉批以如是之故徒煩酬應何暇專意調治乎雖欲議藥何以執症卽爲退去又啓言再明日幸行之命寔出於伸孺慕盡孝思之至情而目今彌留非比一時愆節又復任情徑行以致屢次添損則其所焦迫當復如何臣等豈不欲卽爲請寢而議藥是急有懷未發幸兹大僚之求對而又不許接臣等請診聖候而不得請大僚請寢幸行而不得請咫尺天陛上下相阻此豈所望於仁覆之下者乎伏乞俯循群下同情之請焉不賜批又啓言臣等半日守閤啓凡三上而至有還下之擧何殿下不念臣等至切之懇乃至於此耶更爲冒死求對批以不請寢則當許診矣又啓言臣等之屢犯瀆擾一則請診聖候一則請寢動駕也臣等爲急於請診以不請寢仰對而及其登筵又不得不請寢則不誠之罪將無所逃惟願亟賜晉接使之畢陳衷情焉批以夜漏已深此時雖診筵豈可許接乎卽爲退去○承旨金載瓚徐鼎修趙▣德洪仁浩曹遠振閔台爀啓言聖候靜攝今已多日況當此時悲慕之中繼有間日勞動之擧藥院之鎭日請診尙未許接固已悶迫而唯冀諸大臣之登對竭誠仰格冀寢成命矣批旨之下至靳引接之命焦遑罔措益無可言臣等職忝近密不容接住相率聯籲伏乞亟降諸大臣引見及藥院入診之命焉批以勿爲煩請
정조 13년 · 강
召見都監堂上李文源畿伯徐有防于重熙堂
정조 13년 · 목
文源啓言園所局內種木處極爲浩大如非衆力一二年內無以畢種臣意則本府與安山陽城廣州南陽果川振威龍仁等附近邑合力種之量邑之大小自某至某分麓定給今秋未盡種則明春種之明春未盡種則明秋種之庶可畢種種木時各邑擇送勤幹監色檢飭種植守令亦爲間間親審俾無怠慢之弊春秋看審時如有枯損處則該邑分掌監色從重科治之意分付畿營知委擧行運木與植木軍量給糧米恐合事宜矣從之○有防啓言取考辛亥謄錄則新舊陵扈衛軍以各邑所在守總兩營屬束伍軍除出擧行矣今番則舊園所係是部字內使地方官率校吏面里任扈衛事已有下敎而新園所及晝停所扈衛軍先期知委然後可無窘束之患而前例則宿所七百名晝停所四百名至於十里外斥堠伏兵以京畿有廳軍磨鍊傳語軍以守總屬束伍軍隨其地方擧行幷依此爲之乎敎以果川宿所二哨水原晝停所置之新園所三哨扈衛軍旣減數斥堠伏兵勿用有廳軍亦以束伍軍爲之各過地方後卽爲解嚴有防曰斥堠伏兵傳語軍名數及處所近年連因特敎而減數今番何以爲之乎敎以依近例爲之扈衛軍及傳語軍則只用於靈輿奉詣時斥堠伏兵軍只用於動駕時以除一分畿民之弊有防曰前水原府居生人之被配者幷令放送矣前僉使曺命喆以滿浦時事方在謫而命喆亦是水原土着者則獨未蒙一視之恩故敢達矣敎以特爲放送○承旨洪仁浩啓言莫重告由祭祭文頭辭有此做錯而矇然捧入臣不勝惶恐當該翰林不察之失所當重勘何以爲之乎敎以爲先禁推
정조 13년 · 강
命啓園時祭禮依五禮儀施行
정조 13년 · 목
敎曰今聞該房言啓園日祭禮禮文元無所載云昨日傳敎中親祭之命因都監書入件記而然然則莫重祭享豈可以典禮之外爲之乎卽令該曹及都監詳考草記禮曹則送言而都監尙無一言當該堂上從重推考○遷園都監啓言當初件記修正時未及詳考五禮儀只憑辛亥儀軌率爾書入而今番改擇日後日子之遠近又不覺察亦未提稟莫重祀典有此誤爲磨鍊之擧不勝惶恐○禮曹啓言取考癸丑辛亥兩年謄錄則啓陵奠果爲磨鍊續五禮則只有啓陵儀而無啓陵奠大抵此書成於辛亥後而啓陵告由旣行於前期三日則啓陵時不必更爲設奠故癸丑辛亥則有之五禮儀則不載似由於此今番祭禮磨鍊時臣曺只憑謄錄混同書入不勝惶恐敎以依五禮儀施行○敎曰今番遷園時靈輿所過名山大川設祭處祭文才已親撰部字內則侍從堂上人爲獻官堂下侍從爲大祝水原光敎山及花山令園所都監堂上爲獻官都廳爲大祝事分付
정조 13년 · 강
命再明日動駕時時刻丑寅時中爲之
정조 13년 · 목
敎曰啓園時刻卯時巳時申時爲吉云卯時則在開東前明日二更一點城門留門動駕時刻以丑寅時中爲之
정조 13년 · 강
遷園都監以作甕家日子改推擇啓
정조 13년 · 목
園所都監狀啓以爲作甕家開金井日子自當依推擇吉日擧行而前擇日則日限不足今不可擬議今番擇日開金井吉日期限適宜依此擧行而開金井前期四五日作甕家足以周旋而吉日乃在十餘日前且作甕家前期四五日自當修治地平自地平至開金井其間日子似爲太遠開金井後四五日則可以奉安外梓室而推擇日子其間爲十日亦似太遠而日子則有不敢從便擧行何以爲之乎○遷園都監啓言作甕家外梓室陪進下外梓室吉日時依下敎令日官改推擇原單子中付標以入作甕家九月初三日辰時外梓室陪進九月十一日卯時下外梓室同月十七日午時○禮曹啓言遷園時社稷祈晴祭啓舊園前期一日設行事已爲啓下矣今此改擇日後啓園與出玄室日子稍遠依前啓下擧行事涉未安請於出玄室前一日設行允之
정조 13년 · 강
吏曹進啓園時參班人單子
정조 13년 · 목
曾經春坊應參人領府事金致仁判府事鄭存謙領敦寧洪樂性判府事李福源左議政李在協右議政蔡濟恭知事具允明兵曹判書具允鈺判敦寧尹東暹知事李命植左參贊金華鎭行副司直韓光會奉朝賀趙暾行副司直權導尹塾工曹判書鄭昌順行副司直尹坊金尙集申益彬李義直金載順洪秀輔鄭履煥左尹尹師國開城留守李致中行副司直南玄老戶曹參判李獻慶行副司直李敬玉行副司直李普溫兵曹參判申應顯行副司直申思運崔光璧元啓英金夢華○幸行時隨駕百官吏曹參判李秉鼎假郎廳許鞏戶曹參判李獻慶佐郞安秀民禮曹參判閔鍾顯正郞許湜兵曹參議朴宗岳正郞李福潤刑曹判書沈頤之正郞金永耼工曹參判李得臣正郞鄭東閔漢城判尹金文淳判官金晉柱○幸行時先詣參班百官宗廟署副奉事鄭東簡社稷署令文命龜永禧殿參奉兪耼柱景慕宮提調尹塾令申若樞長生殿郞廳李尙運宗親府安春君烿典簿黃基玉議政府左參贊金華鎭司錄金晦彬忠勳府綾恩君具允明都事吳泰詹儀賓府昌城尉黃仁點都事朴宗輔敦寧府知敦寧邊得讓參奉朴絧壽義禁府同義禁金光默都事李圾成均館大司成李祖源司成鄭履玉通禮院假引儀成殷柱奉常寺副奉事盧鑮宗簿寺提調韓光會直長申宅權校書館校理成大中司僕寺提調徐命善主簿徐重修軍器寺都提調鄭存謙僉正羅潤祿內資寺提調金尙集主簿李弘弼內贍寺提調鄭好仁直長李鳴運司䆃寺提調李坤僉正金履中禮賓寺參奉高敬基軍資監正趙星逵濟用監提調朴明源判官黃延祚繕工監副正鄭國仁司宰監僉正朴宗珪掌樂院提調宋載經正洪樂恒觀象監正朴致赫典醫監提調李命植直長金在信司譯院提調李時秀參奉趙重澤典設司提調尹東暹別提黃宗大廣興倉奉事李義度內需司典穀太敏行平市暑令朴喆源長興庫主簿張鎔義盈庫直長尹五榮氷庫別提朴向榮掌苑暑奉事李普源司圃暑提調沈豊之直長姜▣尙衣院直長崔陽羽司饔院提調西淸君煋僉正李集星造紙暑提調洪秀輔別提徐有年惠民暑都提調李福源參奉崔昌文活人暑提調趙瑍別提沈選之瓦暑提調權導別提李德懋典獄暑參奉金箕南中部奉事鄭在中東部都事李可運南部奉事李宗明西部都事尹光錫北部都事金致說籌廳計士李元燁承文院提調尹尙東副正宇任㸁律學檢律方處毅
정조 13년 · 강
飭園所下去捕校等另加操切
정조 13년 · 목
園所都監狀啓以爲石物輸入欲以擔軍同爲輸入而若無捕廳校卒則無以制用卽令左右捕廳各定解事將校一人卒二名領率擔軍罔夜下來以爲董飭擧行之地敎以捕廳校卒雖令依狀啓下送此輩作弊之端別加嚴禁而該府使曾經捕將如或一毫犯科自斷棍治大則狀聞事回諭
정조 13년 · 강
命三聖祠致祭待明春擧行
정조 13년 · 목
政院以今十六日文化縣三聖祠致祭時何承旨進去啓敎以待明春設行臨時更爲推擇以此行會本道
정조 13년 · 강
命擊錚人等原情勿施
정조 13년 · 목
該曹啓言昨日動駕時擊錚人黃州良女鄭召史其夫文光彩橫罹殺獄事也長淵良女金召史其夫片相奉以私掘露棺罪流配樂安全州童蒙金得福其父惡沙里詐稱官差罪徒配楊口北靑幼學金有相其父天郁以私掘罪定配漆谷其兄光烈定配三涉其從兄國相定配龍岡竝請放送事也楊州童女尹丹喜大靜緣坐定配罪人範中之女而渠之祖母身死已周年乞令通訃於其父事也延豐幼學權義敎其父世復干連原獄定配北靑請放事也西部良人朴明龍其妻其母爲李姓兩班之所隱匿乞令推給事也關係四件者事當捧供以聞而近來奸民猥越之習誠多可駭至於此時瀆擾尤萬萬無嚴今番鳴錚七名中事屬四件者只原情勿施其外如朴明龍猥雜之事童女及權義敎等逆孼冒濫之類請自臣曺從重嚴勘允之
정조 13년 · 강
校理申馥上疏賜批
정조 13년 · 목
疏略曰臣之偏母素抱貞疾自春尤劇氣息奄奄顧今大禮隔月臣子言私義所不敢而誠得旬日之暇歸見病母則臣死之日猶生之年忙陳短章徑尋鄕路伏願亟削臣所帶職名我國控制之險北路爲最而比來荐遭饑饉特遣繡衣船粟往哺聖意亦已勤矣奈之何懷襄告災渰死之慘厥數過千求之往牒罕有其比向於筵中伏聞數州給復之命孰不感歎欽仰而第念磨天以北十數邑壤地旣接被災亦同人命之墊沒雖不至如數州而舊逋終無以盡償流亡終未可盡復伏願殿下亟命廟堂之臣其於分等停減之節措畵接濟之方預加講究亦宜渙發德音誥示遐俗使累萬生靈曉然知一視之意出尋常萬萬則豈非生民之幸耶王者藏富於民茍節其用不患無財臣於此尤不勝眷眷焉批以係是民事令廟堂商量措處爾其勿辭往護
정조 13년 · 강
判府事徐命善李福源領議政金熤聯箚賜批
정조 13년 · 목
箚略曰臣等之今日求對不但爲仰承聖候少效微忱而已玉體彌日愆和群情普切憂慮而昨日之鑾蹕纔旋又有十二日動駕之命不勝焦迫願借方寸之地略陳聖人愼疾之義連伏承批旨不惟不賜召接俯燭臣等之意先拒臣等之請縷縷辭敎不啻諄複臣等聚首惶悶轉益抑塞伏念殿下一身宗廟社稷之所托慈殿慈宮之所倚聖躬安然後宗社安慈心亦安而近日以來聖心皇皇內而受傷於悲疚外而積瘁於酬應瞻仰天顏非復昔日竦然之憂無時可弛而殿下不思寬抑不白愼重萬有一目下愼節轉致添加則古人所謂將奈高廟太后何者實今日臣等之過憂也且伏念啓園事體實係至重而與臨時隧道之開似有間焉來頭多少大禮節聖上所以伸情盡誠者不無其日趁此時加意將攝遄復天和然後始可以如禮自力克襄而無憾矣伏乞更加三思特寢成命焉批以俄於求對之批悉諭卿等勿慮毋使予此時添一酬應仍命遣史官傳諭
정조 13년 · 목
箚略曰伏念聖孝出天自議大禮之始洞屬如一日哀疚深篤不遑寧處第今聖體之未寧已有多日此際調護之方宜倍他時而不許諸醫之診察湯劑之議定下情焦灼固不暇言而亦不有乖於大聖人愼重之道乎伏願亟許召接醫官以爲議藥之地臣職忝內局固當▣蹶趨進叩閤仰請而重經毒痁兼患眼眚園幸陪扈院僚求對俱未趨參以今病狀亦無望於再明之陪列莫重保護之班緣臣賤疾輒未備員國體虧損臣罪益著伏乞遞臣藥院之任批以一時適然豈可如是過加撓聒乎便心調治自可强力卿須勿慮再明擧動後藥院當有承候殿宮之擧卿之兼帶姑爲許副卿須安心善攝焉仍命遣史官傳諭
정조 13년 · 강
副提學李時秀應敎李敬五校理金載翼副校理尹光顏修撰崔顯重副修撰閔昌爀李晴聯箚
정조 13년 · 목
箚略曰靈辰載屆玄封將啓親告之儀纔行於昨日躬祼之命又下於隔宵日夕哀疚不遑寧處凡在臣鄰已不勝感歎而悲聞伏況近日以來玉候欠和湯劑連進若不念調攝之宜重貽勞撼之節則積傷之端又必非細區區下情尤切抑塞焦慮之至吉日旣已進定禮節見方稠疊小大百務靡不躬檢爲今之道必先寬譬聖心保護聖躬然後始可爲盡躬檢而伸孝思之方倘聖明念及於此則庶或有節哀抑情勉循群情之望矣亟寢十二日動駕之命焉
정조 13년 · 강
召見藥院提調徐有隣金載▣于重熙堂
정조 13년 · 목
有隣等啓言臣等猥徹五啓未蒙一兪焦迫之忱通宵耿耿此時診察一日爲急玆敢率醫官冒罪求對批以今則只請診筵觀勢當召見矣尋命入侍○有隣請令醫官進前診候予曰外氣今幾復常至於膈氣往來無時故脈候亦以之不調雖使診察似難執症只令醫官輩議定當劑好矣有隣等曰日昨園幸時臣等伏見聖候欠和未及復常動駕又在明曉其爲憂慮當復何如此大臣諸臣所以迭相請寢不已者也伏乞亟寢成命焉載瓚曰今此親臨受服之命實仰聖孝之出天而第伏念日子尙遠展誠伸孝之道不但在於啓園時則恐不可勞動於靜攝中以貽慈殿宮之憂惟願亟收成命繼進當劑焉予曰目下諸症不至委頓何可以一時愼攝而不詣於啓園受服之時乎卿等之如是煩請適足爲添病之一端須勿更言也蓋近日症情則冷痰凝結於肺下膈上之間間或咳嗽而寒氣至於頷下而止且十餘日以來似寐非寐不能穩寢虛汗亦或流注而觸風則外氣闖入予非不欲進湯劑而但症勢如此藥路之當否未易得故也仍謂有隣曰筵退後第令諸醫官商論當劑以爲書入好矣
정조 13년 · 강
以李在協爲藥院都提調
정조 13년 · 목
敎曰以今慈宮氣候今夜動駕爲所重不得不爲之還宮則啓園行禮後卽當爲之嚴鼓節次何可酬應行禮後還入齋殿後不待標信先廂先爲陳列待外辦進發事預爲知委隨駕營門提調方帶敦匠之任藥院都提調未差之代以左議政爲之勿爲隨駕還宮間仍留闕中事遣史官傳諭
정조 13년 · 강
命丁字閣上梁文書寫官以大臣塡差
정조 13년 · 목
園所都監啓言因禮曹啓辭丁字閣上梁文令藝文館製進書寫等事亦令園所都監擧行事命下矣上梁文書寫官實預差別單書入而書寫時擧行等節外都監處所旣遠勢難周旋令遷園都監擧行讀上梁文官各差備官及祭官考例擇差事分付吏曹祭物請令本都監措備待令允之敎以讀上梁文官各差備官以本都監都廳及郞廳中爲之○因上梁文書寫官別單敎以書寫官實預差以大臣書入
정조 13년 · 강
戶曹以遷園時應受服人祭服所入白布頒給啓
정조 13년 · 목
該曹啓言今比遷園時應受服東班文蔭武實職人曾經侍從堂上堂下未付軍職蔭官堂上人雜職任官人八百五員祭服所入白布各一疋合十六同五疋自臣曺頒給西班文蔭武實職人實軍職人武臣曾經閫師以上人六百九十七員祭服所入白布各一疋合十三同四十七疋自兵曹頒給而冠經所入熟麻落幅紙亦爲磨鍊頒給
정조 13년 · 강
漢城府進靷行所過名山大川書啓
정조 13년 · 목
書啓曰自舊園所至纛島沿路所見山川淸溪山獻陵主山三角山木覓山仁旺山北岳鉢里峯鞍峴宜陵主山長福峴沙近寺峴香山新村主山冠岳山車峴立巖鵂峯南漢主山楮子島寒川泥坪川下浦川箭串川敎曰三角山望祭淸涼山卽朝對峨嵯山無異主峯箭串川纛島諸處設祭仍親製各處祭文以下
정조 13년 · 강
命分揀翰林李相璜禁推
정조 13년 · 강
命祀享停止禁婚禁葬等節依右相議施行
정조 13년 · 목
禮曹啓言自啓園日至虞祭前大中小祀停止禁婚禁葬停朝市等節依下敎問議于大臣則領議政金熤以爲啓園日子先期於數朔之前與臨時隧道之開大有所異凡諸祀典之停止自啓隧道日至於下玄室之前實似適當而懿昭廟文禧廟祀享則不可與宗社殿宮一例設行至於婚葬之禁蓋以園葬未卜吉之前不可使私家擇地也今則新園旣卜吉矣私葬之無禁固無不可而嫁娶吉禮也舊園已啓君上受服之時凡百臣民何可行嫁娶吉禮耶禁婚一節不可無一切之法矣至於朝市之停以啓園後三日啓欑後三日爲定則義有所據禮無所妨云左議政李在協以爲啓園後停祀享禁婚葬雖是辛亥已行之禮而前期啓園又是辛亥所無之例有不可膠守姑待出玄室後遵用舊例而朝市之停恐不必以此爲拘云右議政蔡濟恭以爲啓園之去成殯恰爲三朔而秋夕名節只隔若干日享事之只行於本園而不行於太室與各陵寢似有壓尊之嫌矣在昔則啓陵成殯日子不遠雖暫停享事亦不至大有妨礙今之事勢適會不侔於昔同是一事而斟酌闊狹各有攸宜臣意則大中小祀自成殯至下玄室日幷爲停止禁婚禁葬停朝市亦宜準此云判府事李性源以爲啓園後祀享之幷停乃是辛亥已例而今番則莫重祀典之兩朔停撤事體重難有不敢一遵典禮至於亭朝市自有日限婚葬之如常許行恐涉未安云矣大臣之議如此請上裁敎以依右相議施行
정조 13년 · 강
藥院提調李在協徐有隣金載▣啓請診候議藥不許
정조 13년 · 목
在協等啓言愆節已至多日動駕只隔數時而當進湯劑尙未議定臣等不勝焦迫相率求對乞命召接批以此時豈可議定乎
정조 13년 · 목
前一日四更一點具平戎服乘轎出賓陽門至明政門外駕馬出弘化門由梨峴出興仁之門至安樂峴下膈氣添劇駐轎命承旨入侍閔台爀進前予曰今予膈氣復劇無以進發提調使之入來仍命以童便調蘇合元三九以進予進服訖旋卽嘔吐予曰群心易致驚動提調及醫官從容召入藥院提調徐有隣金載▣率醫官李翊臣進轎前奏曰臣等入來矣予曰膈氣上亘氣度不得回斡肢末甚冷腹中湃囷俄服童便蘇合元而今不得順下隨卽嘔吐至欲受針四關以爲通利之道而此亦甚難矣有隣等曰聖候連日添損之中冒夜動駕乃有此更添之節矣先命醫官診候何如予曰唯翊臣診候訖奏曰氣分全未得回斡膈間往來之候又復添劇更進童便蘇合元爲好矣有隣等曰路次倉遑湯劑未及議定先進童便何如予曰唯有隣等以童便和蘇合元五丸奉進進服訖又卽嘔吐時左右皆倉遑罔知攸爲有隣等曰夜色方深前路尙遠召入諸大臣議定更進之劑何如予曰置之今此路中何以議藥又何以久駐耶第當徐徐前進仍命以人夫進發至園所洞口外有隣等問候予曰比俄者似少間而大體一樣矣予入齋室命前入藿香正氣散進服訖又命煎入諸大臣閣臣承旨爲承候請對命入侍判府事徐命善等曰卽今聖候若何臣等班次稍遠未及承聞今始倉遑求對而下情驚遑焦迫更無可達少間或有向勝之節否予曰今則膈氣少降連服湯劑自當漸勝卿等不必過慮也命善等曰聖候彌留今爲幾日而再昨園行已有損節今又冒夜動駕而勞悴悲疚不自少抑昨日諸臣之至誠請寢終爲牢拒至有今番更添之節臣等到此實抑塞罔措不知何以爲計殿下何不自念如此耶聖躬豈殿下之所可自由者耶啓園正時在卽矣聖候如此而今又任情袞毀則此將何爲耶臣等陪殿下到此今不能保護寬慰或有所更添之節臣等雖萬死將無所贖矣今日吉時雖非卯時又有已時申時俱吉云退以巳申兩時少候日晷稍舒膈候稍降而始爲行禮是臣等之所望者惟願亟從臣等之請焉予曰何必如是耶予之出宮時入拜慈宮告以行禮浚卽還以爲一分奉慰之道今若遽退正時則慈心驚慮將復何如耶況予氣今則已勝少無所難卿等雖如此決難從施矣予氣予豈不自量耶卿等休請休請予將少休而行禮卿等暫爲退出可也時至具緦服乘輿出齋室至紅箭門外降輿詣園所版位哭再拜宗親文武百官具緦服哭再拜大祝李敬五跪于羡道之南北向噫嘻三聲啓啓園都監進役人以鍬鍤先啓東方予詣甕家內俯伏哭宗親文武百官皆哭大臣閣臣扶起至小次前以便輿扶入齋室勸進茶飮少頃氣定改具翼善冠白袍乘轎出洞口駕馬入興仁之門由梨峴入弘化門協陽門還內○政院以判府事徐命善李福源李性源右議政蔡濟恭爲承候來待啓敎以此時果難酬應明日入侍宜矣又以藥院提調李在協徐有隣金載▣爲承候來待啓敎以酬應難矣卽爲退去又以閣臣爲承候來待啓敎以退去○承旨金載▣徐鼎修趙行德洪仁浩曺遠振閔台爀啓言玉候欠安已至多日侵曉動駕又有損節湯劑連進未亟收效悲疚過度重添症候目今悠悠萬事無過於趁今診候議定湯劑大臣藥院聯聲請對而何殿下牢拒至此耶臣等不勝煎灼玆敢齊籲伏乞亟命引接大臣藥院諸臣以爲診候議藥之地批以勿復煩請○在協等啓言鑾輿在途玉候再添連進利膈之劑少收開痰之功而及乎啓園行禮之時哀毀任情攀擗過節至有大臣諸臣蒼黃進前涕泣牽裾之擧以聖上靡逮無窮之孝此時此慟安得不然而非但以孝傷孝聖人攸戒亦獨不念慈宮惟疾之憂耶今此症候旣桹於積月勞心之祟又添於冒曉盡哀之餘則有非尋常無妄之此及今診察繼進當劑有不容暫緩擬於承候之便略效議藥之忱矣及承批旨大失所圖來詣閤外相率求對伏乞亟賜召接批以卽爲退去在協等又爲求對批以酬應果難退去在協等啓言臣等更爲伏閤將上口啓之際伏承藿香正氣散一貼煎入之命膈氣之尙遲利開可以仰揣矣如是而不許診察尤豈非萬萬焦迫者乎聖候之前此彌留何莫非悶迫而雖以今日事言之進蘇合元者三進正氣散者亦三矣一日之內連進疏導之劑至於此多而尙不得開利則雖伏承退去之批而徑歸私次決非衷情之所敢出伏乞特賜召接仍許直宿以爲頻頻承候隨時議藥之地批以如是守閤徒煩酬應卿等退待藥院則當觀勢召接矣至於直宿亦不必爲之矣在協等啓言臣等伏承觀勢召接之批不得已退守本院恭俟召命夜色將深更鼓已動而尙斳方寸之地臣等抑塞焦鬱更此仰籲伏乞卽賜召接仍命直宿以爲不離職次隨時議藥之地批以欲入睡明日入侍宜矣
정조 13년 · 강
推兵曹判書具允鈺
정조 13년 · 목
政院啓言軍兵服色磨鍊本無異於常時則今日擧動時近仗軍士服色初不稟定直以白戰服白戰帶隨駕事甚不察請當該兵曹堂上推考允之
정조 13년 · 강
總護使金熤以誌石函奉出隧道閣始役馳啓
정조 13년 · 목
狀啓以爲魂遊石長明燈及前面階砌石次第撤移下礴石仍爲撤去則誌石函露出而長二尺廣一尺六寸五分高一尺八寸奉出移安于碑閣內空間隧道閣亦已始役臣熤依下敎姑留看役敎以隧道閣今日內如可畢役則園上役事別無更爲之事姑止其外臨時爲之卿則上來事回諭
정조 13년 · 강
遷園都監進丁字閣上梁文書寫官別單
정조 13년 · 목
實差判府事徐命善預差判府事李性源
정조 13년 · 강
召見時原任大臣閣臣藥院提調工曹判書于誠正閣
정조 13년 · 목
工曹判書鄭昌順啓言遷園吉日今旣進定而浮橋作路之處尙未稟定臣於日前與諸堂看審則纛島爲勝故依此擧行而途路則踏十里及馬場坪俱皆便好以何處爲定乎敎以踏十里馬場坪路每歲巡山時行過熟見馬場坪之平坦勝於踏十里而適有商量者兩路間待下敎指一磨鍊又啓言遷園吉日進定之後船艙浮橋一時爲急臣於伊日承命先詣園所未及稟定先爲發關各邑鎭兵防船及漕船幷令今晦來初間使之趁期來待其後自備局又承筵敎以九月望間發送船隻之意有所發關云非但外邑眩於擧行九月望間則恐有窘束之慮且以事勢言之今晦來初一齊整待果川兵防漕船足可編結作橋則數外私船卽當放送其於私卜裝載之道亦勝於多日留待各邑鎭船進竝依工曹關辭趁今晦來初使之來待之意請出擧條嚴飭知委從之敎以公船數爻足當浮橋所用則先期上來俾除私船執留之弊公私俱便以卿所奏更令廟堂及本曹知悉行會
정조 13년 · 강
命顯陵穆陵獻官執事以戶工禮堂郞分差監修改役
정조 13년 · 목
禮曹啓言顯陵王后陵上曲墻有頉處穆陵仁穆王后陵上曲墻有頉處修改時本曹堂郞各一員當爲分進而兩陵同奉一局之內請依前例兼進監董以除廚傳之弊允之敎以依近例獻官執事以戶工禮堂郞中分差監役若有進去處以兼監役擧行此時畿邑何責廚傳竝除之事分付
정조 13년 · 강
命眞殿行禮再明日爲之
정조 13년 · 목
敎曰再明日眞殿行禮明日當齋宿以此分付○政院以玉候欠寧乞寢親享之命敎以一時往來之氣何妨於風露乎今夜穩攝庶可强作況是日是禮在先朝倦勤靜攝之中猶且一未或停予豈敢不仰述乎且況祀典設行收議專爲是日享事之不敢不爲卿等之請決難從施矣
정조 13년 · 강
吏曹進遷園時挽章製述官及書寫官單子
정조 13년 · 목
曾經春桂坊挽章製述官領府事金致仁判府事鄭存謙徐命善領敎寧洪樂性判府事李福源左議政李在協右議政蔡濟恭知事具允明兵曹判書具允鈺知事李命植左參贊金等鎭副司直韓光會吏曹判書金鍾秀奉朝賀趙暾平安道觀察使鄭昌聖副司直吳載純權導尹塾工曹判書鄭昌順副司直尹坊金尙集宋韱經知敦寧邊得讓副司直申益彬金載順同知徐晦修副司直趙宗鉉洪秀輔鄭履煥江陵縣監洪檢左尹尹師國開城留守李致中副司直南亥老戶曹參判李獻處慶尙道觀察使洪檍副司直李敬玉兵曹參判申應顯副司直中思運崔光壁元啓英金夢等申光履鄭存中○輓章製述官領議政金熤判府事李性源戶曹判書徐有隣禮曹判書李在簡副司直金履素鄭民始鄭好仁延豐君李▣副司直李文源尹蓍東李聖圭沈豊之右參贊趙瑍刑曹判書沈頤之判尹金文淳禮曹參判閔鍾顯副司直具庠吏曹參判李秉鼎刑曹參判柳戇副司直蔡弘履金憙右尹金思穆副司直金頤柱申大升工曹參判李得臣副司直鄭守淳嚴思晚大司憲趙鼎鎭副司直尹尙東完城君李義行副司直洪秉纘金曾淳都承旨金載▣副提學李時秀左承旨徐鼎修副司直金曾永柳誼金光默兵曹參議朴宗岳副司直趙英鎭工曹參議丁範祖副司直柳焵南鶴聞同副承旨閔台爀副司直奇彥鼎刑曹參議朴天衡大司諫朴天行副司直李鼎揆鄭東湲兪漢寧左副承旨洪仁浩副司直金翊休祭酒金履安副司直金履正吏曹參議李祖承右副承旨曹遠振兵曹參知洪文泳大司成李祖源副司直李家煥尹㬦尹長烈孟至大李勉兢曺允大申者禮曹參議李義綱副司直李敏釆沈煥之洪聖淵李書九韓晚裕金履成洪義浩鄭大容副司果兪漢謨李東稷掌令閔彝顯副司果金方行直閣李晚秀副司果曹霖尹得孚校理申馥副司直鄭東觀宋祥濂兵曹正郞李益運副司果朴奎淳徐邁修申大尹李冕膺申獻朝徐榮輔宋煥箕洪彥燮申光祐檢閣李相璜金祖淳預差應敎李敬五司僕正權裕副校理李埦尹光顏○書寫官副司果成種仁沈與永李錫夏金熙朝副修撰閔昌爀副校理金載翼修撰李龜雲副司果李彥祐呂萬永申禹相預差副司果鄭晚錫朴猷煥
정조 13년 · 강
遣承旨分詣受香所奉審摘奸
정조 13년 · 강
以廣陵君烻尹塾爲都總管任希曾崔光璧趙宗鉉李東曄爲副總管口傳也
정조 13년 · 목
藥院三提調時原任閣臣諸承旨諸玉堂詣閤屢爲請對連命退去藥院提調更爲求對敎以一時膈氣旣非避風怕寒之症況此日此禮昔在先朝至于乙未年行之駕到中路不得前進伊日光景豈敢忘諸以仰述之心雖欲穩意便攝得乎卿等勿慮卽爲退去○具翼善冠白圓領袍乘輿出協陽門詣摛文院仍爲齋宿
정조 13년 · 강
召見判府事徐命善李福源李性源領議政金熤左議政李在協右議政蔡濟恭于摛文院
정조 13년 · 목
承候來待故也○性源以冬至正使啓言金弘道李命祺今當率去元窠無推移之道金弘道則請以臣軍官加啓請李命祺則當次畵師外加定率去從之
정조 13년 · 강
命左通禮柳河源右通禮安鼎大拿處
정조 13년 · 목
政院以擧動時左右通禮不爲待令請勘有是命
정조 13년 · 강
命園所享祀時服色以白袍擧行
정조 13년 · 목
禮曹啓言景慕宮受香時服色行祀時服色園所受香時服色行祀時服色指一稟處事命下矣景慕宮祭享服色日前因大臣議定以吉服今秋夕祭受香與行祀當爲吉服至於園所享祀與宮享有異今於啓園受服之浚常服行祀初非可論受香與行祀以白袍擧行恐合事宜請上裁從之
정조 13년 · 목
前一日三更三點具翼善冠袞龍袍乘輿出摛文院由端暉門詣眞殿行禮如儀乘輿出端暉門由仁政門入協陽門還內
정조 13년 · 강
遞承旨曹遠振以李壽咸代之前望也
정조 13년 · 강
命燻造契人等別給物力
정조 13년 · 목
敎曰今番遷園時部字內治道處夥多雖是應赴之役宜有別般顧恤之擧令都監別給物力於燻造契人等處
정조 13년 · 강
召見藥院提調徐有隣副提調金載▣于誠正閣
정조 13년 · 목
有隣以都監堂上啓言啓欑室奉安處外壁有紬木周裹之節今番何以爲之敎以當此冬節壁帳置之以牧丹屛爲之又啓言拭梓室時所用香醞旣載典禮且承筵敎請令內資寺官員別設假家於造果廳近處都監堂郞檢飭煮取精備待令以爲取用之地從之又啓言新園所丁字閣所排卓衣依下敎往復園所都監出見樣內入以爲奉出匹縀造成排設之地而此後修改時依例以紅紬擧行事請分付從之
정조 13년 · 강
重推京畿監司徐有防
정조 13년 · 목
有防狀啓以爲園所所用物種輸運之時以臣營刷馬作隊下送之意已有陳達故招致三所任從渠輩自願馱送均廳錢後一百五十匹留在船所使之依他例受雇價運納事嚴明分付別定差員及臣營將校領付於船所卽者營校來告刷馬契人等以爲本府及各處民人輩厚價之下或牛或負爭相樂赴雖非京刷馬無難馱運遠地之多數留滯難便太半先還所餘七十一匹兩日輸運後上來云渠輩雖曰惠廳受價之契人便是臣營所管之員役則不有指揮任自上來大關紀綱該契三所任自臣營從重科罪至於差使員固當照管匹數嚴飭馱運而當初領付下去之時曚不關由於都監末後馬匹徑還之後不卽論報於臣營者節節可駭當該差使員良才察訪崔大奎罪狀請令攸司御處敎曰差使員何罪契人何罪以如許不實無彀率之類稱以貰馬依樣驅送名之曰作隊云者其可成說乎事旣筵稟則徑還又駭然都監之不爲請罪可謂失之太寬以此以彼莫非卿不善擧行之致卿事萬萬駭然爲先從重推考差使員勿論事回諭
정조 13년 · 목
忠淸監司權欕巡到德山以啓舊園日子進定撤巡還營馳啓敎曰仍卽發巡事三懸鈴行會諸道一體分付
정조 13년 · 목
兵曹啓言今此謝恩兼冬至使赴燕時應把驛馬忠淸道八匹全羅道九匹慶尙道二十匹來九月十五日京中逢點原春道四匹咸鏡道三匹同月二十日直送安州逢點之意請行移各道監司處允之敎以此時北道不宜貽弊咸鏡道則置之事分付又啓言依傳敎北道驛馬勿爲把定忠淸全羅慶尙道各一匹加把
정조 13년 · 강
命時囚皆草記勘放
정조 13년 · 강
召見藥院提調徐有隣副提調金載▣于重熙堂
정조 13년 · 목
持湯劑入侍故也○敎曰內閣政院玉堂問安以日次爲之云再明日問安勿爲之事分付
정조 13년 · 강
召見奎章閣提學金鍾秀于誠正閣
정조 13년 · 목
鍾秀啓言臣方兼管軍門於軍門服色事有仰達者矣各軍門服色之如常當初兵判引癸丑啓下節目陳達出擧條之後其所擧行多典擧條相左今番擧動時領軍大將與校卒或着淺淡軍服或去紅袖象毛孔雀羽事甚怪駭軍門服色有關師律雖朝家重服之中如常擧行自是法制況緦制本是輕服而該曹引舊例啓下之後乃有此違式之事請當該堂上從重推考此後一依啓下節目擧行之意使之嚴飭從之
정조 13년 · 목
有防啓言今此遷園時一路大橋五處內一處分定近邑四處以東西郊橋契所儲之材方將移設而今番橋廣比前制加爲二把許各所橋梁當依此添補造作矣元間架外添補物力及移運馬貰等價幷依定式會減則民弊經費自當減半以此擧行事甚便宜矣從之
정조 13년 · 목
敎曰今番遷園時誌文依永陵戊申墓誌御製親書入石之聖敎爲之誌石前期入之櫃子則令都監先爲造成事分付
정조 13년 · 강
命遷園時扈衛軍等饋粥服着各別申飭
정조 13년 · 목
敎曰今番遷園時果川水原扈衛軍及斥候伏兵時値隆冬雖給糧科經夜時給饋粥次而服着各別申飭如有呵凍之患守總兩使京畿監司難免其責地方官亦當別般勘罪以此嚴飭○敎曰今番浮橋之役可用百許艘兵防船及津船官船足以相當且必餘裕至於畿邑捉船雖不爲亦無妨而特以備豫之意姑從該堂言擧行決知其還卽解送分定船隻數爻比前例減三分一大扺船人之受弊不在於捉船之多寡操縱之弊惟在執放之際今聞畿伯言差員以通津楊根差定云通津倅則素知勤勵頗欠氣力難保其十分東濕至於楊根長杠木運致時捉船猶有不察吏奸之弊至入於摘奸史官之書啓姑欲更觀來頭處分而外此領付各邑捉放之際其弊亦奚異此乎今欲前期別遣御史分路下送以考守令勤慢奸弊有無一有犯科依畿伯入侍時筵敎隨現嚴繩斷不可已事係本園之役雖一夫一丁不欲受弊況以船爲業者獨非吾民乎今此先甲之令意在期無刑令廟堂措辭嚴飭如是而不謹守令姑捨是先自道伯難免重勘以此一體嚴飭
정조 13년 · 강
諭遷園都監石物一遵光陵例磨鍊
정조 13년 · 목
敎曰今日始考各陵石物制度數爻多有參差大體則同至於屛風欄干石寧陵以浚皆命勿用昭儉之聖德非不仰認而辛亥遷陵旣有仍舊用之之已例似因舊長陵石物用屛風石故耳今番欲效盡誠之意且據遷陵時仍用之例屛風石及瓦簷裳石雖用之欄干石則祛之此蓋爲遵受敎不敢如式也此後陵役萬一不識予本意之如此謬引今番之例用屛風欄干瓦簷裳等石物則是自予違越受敎也屛風石所關各種石物切勿更用以此傳敎詳載戶禮曹謄錄仍又揭板於長生殿東正庫新園設合園之制穴前後石物排設處甚猍窄今玆考出之擧尃爲是耳屛風石外石物一遵光陵制度以魂遊石一坐長明燈一坐望柱石一雙文武石各一雙羊馬虎石各一雙磨鍊排設事令園所都監知悉如是磨鍊○園所都監狀啓以爲石子浮出急迫故二提調鄭民始董飭次再昨進去浮石所丁字閣基址連爲杵築碑閣亦爲開基材木不多日內畢輸入計料穴前補土之役幾至畢役而䐉後及穴左右砂以下被莎今爲過半已輸入石子則圓柱礎十箇階砌石二十九箇今方隨入治鍊今初十日以後所浮石子及未浮數爻開錄于後大浮石所魂遊下礴石一坐正地臺石四箇隅屛風石二箇面屛風石四箇瓦簷裳石六箇滿石六箇引石一箇虎石一箇羊石三箇已上已浮出魂遊下礴石一坐長明燈一坐望臺高二箇碑加簷石一箇籠臺石一坐下礴石一坐正地臺石五箇隅屛風石八箇面屛風石一箇瓦簷裳石三十箇滿石四箇引石四箇文石二坐武石二坐馬石三箇虎石三箇羊石一箇函石四箇已上未浮出小浮石所掩礴石十一箇方柱石一箇紅箭門柱礎石二箇古莫石四箇月臺石四十九箇已上已浮出掩礴石三十二箇方柱石一箇古莫石二十四箇月臺石一百八十一箇曲墻地臺及礎堦等石一百五十箇拜位橋石十三箇瘞坎石四箇板位石八箇已上未浮出敎曰俄下有旨卿等見之耶近日所憧憧者因石物排設之有數爻制度䐉後莎土之或有一毫近手也然以數日神思涔然不得措辭下諭矣今日始收拾點檢則光陵石物已例甚便好羊馬虎石各用一雙則排設之際可免狹窄乎至於瓦簷裳石之今番特用專爲觀美兼寓盡誠而尺數稍減事有申飭於別看役丁遇泰者果依此減尺量浮出乎若或拘於用瓦簷裳石而䐉浚莎土有不得不少拓之嫌其可成說乎況瓦簷裳石卽各陵罕有之例且今姑不盡數浮出雖勿用亦無不可果無犯䐉之嫌則當仍置卿等與石所進去二堂上爛議各陳意見指一論理狀聞事回諭
정조 13년 · 강
遞承旨徐鼎修洪仁浩以李書九鄭大容代之前望也
정조 13년 · 강
重推兵曹判書具允鈺
정조 13년 · 목
兵曹啓言今此遷園時各樣入把驛馬慶尙道六十匹全羅道五十匹忠淸道二十五匹原春道十五匹分定各自本道抄擇上送來九月二十五日京中逢點之意請各該道監司處行移允之又啓言卽接司譯院手本則冬至正使軍官一人畵師一人加定率去事筵稟定奪云矣所把驛馬不可不題給全羅慶尙道各一匹加定上送之意請分付敎曰近以驛馬事軫弊何如況莫重大禮旣用南邑驛馬則昨日加把於兩南已未安今又如是草記又駭然爲兵判者不知所重但知使行乎昨今加把驛馬以兩西驛馬擧行當該堂上從重推考
정조 13년 · 강
命平安監司鄭昌聖越俸三等
정조 13년 · 목
該監司緘答以爲印忠國之子方信獄事前道臣雖以重獄體之意姑令成獄而及其同推狀之題亦爲論理方信則特令停刑朴女則另加嚴訊姑待朴女之承款卽欲方信之酌決者其意可見而只以奸所捕捉之說旣不卽殺又無參證則原犯自服之前揆以獄體有難白放故延拖至今姑未處決而愚見亦與前道臣無異故方信則依前停刑不加一杖朴女則嚴施推訊必欲取服因其屢煩呈狀姑令勿爲煩訴者將竢取服之後以爲酌放之地矣今其原情乃曰月三同推以至今日有若其子連被刑訊方在死境者然無識愚氓自不免誣罔之歸狀題之辭不達意決放之未免淹滯終至其父之鳴金呼冤溺職之罪萬死難贖○刑曹啓言平安監司鄭昌聖旣已遲晚所當照律施行而係是二品職臣曺不敢擅便請上裁敎曰欲待淫女之結案始釋冤夫之誤罹則彼獄中恣意亂奔者囚徒犴卒人盡夫也方且樂止何心輸款況狀題之旣云體重旋曰勿訴當句內首尾橫決此道臣遇事信口素知其自來病痛而身居按道之任忽於承流乃爾不可循例照律而止爲先越俸三等此後則惕念抖擻無或如前疏率事嚴飭行會成獄前道臣旣有不報聞之失不可以同推狀題之快活全然無論推考
정조 13년 · 목
禁府啓言徐琢修忠淸監司權欕啓本本州稅船一隻況沒於泰安郡前洋漕運事體何等嚴重而至有臭載之患其罪狀請令攸司御處矣杖一百收贖告身盡行追奪放李國培黃海兵使孫相龍啓本責其兵校則佯作解帶之樣强示難制之狀欲囚家僮則脫衣拔劍乘醉肆氣其罪狀請令攸司御處矣杖一百收贖告身盡行追奪銀溪驛徒三年定配金爔平安監司鄭昌聖啓本朔州府囚推罪人不能申飭守直以至於三囚之一時逃逸其罪狀請令攸司御處矣杖七十收贖告身盡行追奪成歡驛徒一年半定配請依例發遣府羅將押送允之敎曰徐琢修則赴任屬耳罷職放送李國培則如有功議各減一等金爔則已捉納勿論未捉納功議區別減等發配又啓言徐琢修罷職放送金爔逃失三罪人已皆捉納云勿論放送李國培功減一等杖九十收贖徒二年半定配而國培以親年七十無兄弟獨身呈狀請依法典收贖告身盡行追奪允之敎曰定配旣收贖功議減等以告身中施行
정조 13년 · 강
遞承旨金載▣趙衍德以趙尙鎭尹㬦代之前望也
정조 13년 · 강
諭園所都監加築案對三珠
정조 13년 · 목
敎曰補土之役幾許爲之而案對三珠中大珠因民家之在珠下不無曾前用土之事比前稍低問于地師不可不加築鋪莎草小二珠亦然加築尺數與地師相議停當後始役形止狀聞事下諭于園所都監
정조 13년 · 강
遷園都監進內下疋縀袛受別單
정조 13년 · 목
肩輿承塵大紅雲紋縀十八尺六寸內拱紅綃十八尺六寸纓子紫的禾花紬一尺障塵內拱草綠練綃二十四尺
정조 13년 · 강
命擊錚人印忠國治罪放送
정조 13년 · 목
因平安監司鄭昌聖罪人印方信原文案謄啓啓本敎曰停刑已久則以依例訊推樣爲說者難免爽誤不可以四件內事仍以無懲印方信父擊錚人治罪放送事分付
정조 13년 · 강
召見京畿監司徐有防都廳李晚秀于重熙堂
정조 13년 · 강
推吏曹判書金鍾秀
정조 13년 · 목
敎曰凡有政命除非當日爲之則牌出承召之後無得懸病而今見政官書啓判堂之懸病難免違式當該堂上該房承旨推考
정조 13년 · 강
有政吏曹判書金鍾秀參判李秉鼎參議李祖承兵曹判書具允鈺進
정조 13년 · 목
以尹得弘爲敦寧都正尹孝儉爲博川郡守尹塾爲知事
정조 13년 · 강
以張鉉佐爲三和府使口傳也
정조 13년 · 강
命尹光碩等拿處分揀
정조 13년 · 목
敎以遷園都監殯所進去郞廳別工作拿處別看役令攸司從重科治○因殯所進去郞廳尹光碩李恒演別工作監役李顯民拿處傳旨敎以李恒演分差屬耳亦非元劃郞廳何可混捧傳旨分揀當該承旨推考又因尹光碩李顯民囚單命分揀○刑曹以別看役卞世義請移義禁府處之命分揀
정조 13년 · 강
遞承旨閔台爀以李祖承代之前望也
정조 13년 · 강
命承旨李祖承李書九禁推以尹師國曺允大代之前望也
정조 13년 · 목
敎曰近日政院多有擧行稱以右位坐直惟意規避屢勤飭敎之下極爲駭然當該承旨竝禁推其代前望單子入之待下批牌招察任
정조 13년 · 강
重推吏曹參判李秉鼎
정조 13년 · 목
吏曹以洪義浩差宣陵忌辰祭獻官敎曰莫重文字有考出之役而忽地差祭萬萬駭然然則因此其可停役乎當該堂上爲先從重推考享吏令該曹各別科罪該堂雖未及聞之政院之捧入尤爲駭然當該承旨罷職在院承旨竝遞差
정조 13년 · 강
園所都監以石物長廣尺數馳啓
정조 13년 · 목
狀啓以爲瓦簷裳石往復爛商後追後狀聞之由朝已馳啓地平之或犯䐉莎石物之稍減尺度二提調鄭民始旣承筵敎別看役丁遇泰又奉下敎而來傳故相議磨鍊園上圓經比長陵尺量減三尺而定爲三十二尺屛風石所入各樣石子長廣亦減四五寸以此制度自圓徑一面至䐉下尺量則此前料量別無加長而快免開拓䐉莎之慮故石物浮出今方依此擧行瓦簷裳石則尺數比地臺石差少而安於掩礴石之上則以瓦簷之排設無尺度之加拓依例竝用實爲便好羊馬虎石各減一雙則曲墻內排設亦無猍窄之慮臣等與二提調往復相議意見相合別無各自陳列敎以依狀請施行事回諭又狀啓以爲大浮石所各處工役浩大鐵物倍入元劃正鐵今幾盡用以今餘存之鐵萬無計給之路御營廳三千斤訓鍊都監禁衛營各二千斤請令各該營門卽爲加數輸送敎以依狀請施行事回諭
정조 13년 · 강
江華留守尹承烈以礴石輸納都監馳啓
정조 13년 · 목
狀啓以爲本府礴石二千張分載十二隻船輸納于園所都監後無事還泊效勞校吏後錄馳啓浮礴監官朴應榟金慶毅色吏金源祜李忠園領運差使員龍津萬戶兪漢宗監官朴世杓金鍊聲色吏金百祿敎曰浮礴監官朴應榟金慶毅本營將校陞差仍以木布各別施賞色吏金源祜李忠國米布各別從厚施賞領運差使員龍津萬戶兪漢宗今日政差出德浦僉使望筒勿施仍爲陸差口傳下批除朝辭赴任監官朴世杓金鍊聲本營將校陞差仍以木布各別施賞色吏金百祿米布各別從厚施賞依此書下分等施賞後後錄狀聞事回諭
정조 13년 · 강
召見都廳李益運于重熙堂
정조 13년 · 강
藥院啓請診候賜批不許
정조 13년 · 목
批以卿等不必入侍今旣向差逐日問候亦不必爲之矣
정조 13년 · 강
罷承旨尹㬦職遞承旨曺允大以金履成曹遠振安廷玹爲承旨前望也
정조 13년 · 목
㬦園所都監回諭有大段做錯允大在外故也
정조 13년 · 강
飭諸道私船切勿執捉上送
정조 13년 · 목
敎曰船隻事行會有此大段做錯京畿外諸道皆令捉船上送則此自有船艙以後所無之例如是之際諸道擧行不但眩惑其爲貽弊尤當如何況諸道兵防船上來者足可用之而畿邑捉船之姑令如例出於預備之意則設有前例亦豈可遠及諸道乎聞承宣言備局則誤聽承旨所傳筵敎而然云承旨雖誤傳何不往復徑先行會乎當該堂上推考更令廟堂三懸鈴星火行會諸道只於上來兵防船給糧料作隊起送而私船則切勿自各邑執捉上送事詳細分付
정조 13년 · 강
遞承旨鄭大容安廷玹以李鼎運李敏釆代之前望也
정조 13년 · 강
命時囚李祖承李書九分揀
정조 13년 · 목
該府以祖承等照律啓命分揀放送
정조 13년 · 강
召見左議政李在協于誠正閣
정조 13년 · 강
命遷奉前園幸儀節從簡擧行
정조 13년 · 목
禮曹啓言各陵展謁今秋則異於常時不得循例取稟何以爲之乎敎曰新園卜吉之地距京百餘里每歲展省勢不得若意趁今遷奉之前欲頻往伸禮如是則今秋陵幸無以兼爲以此知悉園所凡事自多親審決定者當臨時出令簡儀衛從便往來預以此意分付隨駕官大臣京都監堂郞六曹堂上各一員外幷除之百官成班迎送一節亦除之○敎曰遷奉前展拜時續續行祭近於瀆䙝當只行展拜之禮以此該曹知悉隨駕百官行禮置之出還宮時諸臣服色時服亦令知悉○敎曰遷奉前園所擧動時軍兵以入直中當臨時下敎預令軍門知悉出番軍勿令以聞見等待侍衛則別雲劍二員兵曹總府堂上郞廳各一員武兼四員入直禁軍三十人其外不緊侍衛及副駕轎雲寶劍儀仗幷除之事分付
정조 13년 · 강
召見畿伯徐有防于重熙堂
정조 13년 · 강
遷園都監進內下各樣匹縀祗受別單
정조 13년 · 목
靈座所入平床褥一件草綠楪紋縀十二尺席縇次大紅雲紋縀二尺二寸覆巾揮帳黑粧縀八十尺落纓東道里具方交倚所棑褥表次草綠楪紋縀一尺七寸又半骨八寸座子一件草綠楪紋縀一尺七寸倚子一件草綠楪紋縀二尺銘旌二次所入大紅貢縀每次九尺合十八尺素錦褚所八白綾五十六尺欑宮三門紅綃帳三浮所入每浮七幅各長七尺合一百四十七尺槈一件表次草綠楪紋縀十二尺八寸席縇次大紅雲紋縀二尺一寸壙中外梓室下棑褥一件表次草綠楪紋縀十三尺輪臺板上褥一件表次草綠楪紋縀八尺紙牓所所入襦座子紫綾三尺黑漆小函內塗紫綾一尺五寸及長四寸廣四寸一片題主卓所排紅單袱一件紅二廣縀四尺小枕一紫綾三寸紙牓輦所入單袱一件大紅楪紋縀四尺四面翼帳合黑楪紋縀十六尺八寸內拱合大紅楪紋縀十六尺八寸落纓紫綾四十一尺罟黑楪紋縀二尺纓子黑楪紋縀一尺朱簾內拱紅雲紋紗十六尺八寸縇次草綠二廣縀九尺五寸座子草綠楪紋縀二尺四寸倚子草綠楪紋縀半骨一尺二寸大纓子草綠楪紋縀半骨二尺踏掌草綠楪紋縀二尺四寸平轎子所入座子草綠楪紋縀長一尺三寸廣九寸纓子四紫綾一尺倚子草綠楪紋縀長九寸廣四寸纓子四紫綾長一尺廣一寸四片踏掌草綠楪紋縀長一尺廣六寸外梓室維結白禾花紬四疋大輿所入蓋兒上冒黑楪紋縀三十四尺一寸三簷黑楪紋縀草綠雲紋縀各二十四尺六寸五分大紅雲紋縀五十一尺二寸五分纓子紫的禾花紬四尺承塵大紅雲紋縀二十一尺內拱紅綃二十尺一寸纓子紫的禾花紬一尺內揮帳大紅楪紋縀二十六尺纓子紫的禾花紬一尺雉帳二十二幅所入每幅柳靑綃長三尺合六十六尺纓子綠綃六尺落纓大紅雲紋縀五尺八寸草綠楪紋縀五尺黑彭縀五尺四面流蘇紅綃四十三尺障塵內拱草綠練綃二十七尺四寸肩輿所入蓋兒上冒黑楪紋縀二十一尺內拱藍綃二十一尺三簷草綠二廣縀紅二廣縀黃二廣縀各三十五尺七寸落纓紫的二廣縀紅二廣縀藍二廣縀各三尺九寸外揮帳十八幅所八每幅大紅楪紋縀三尺二寸合五十七尺六寸纓子紫綾三尺內揮帳十四幅所入每幅紫的甲紗三尺合四十二尺纓子紫綾四尺靑陽繖一所入黑彭縀二十二尺三寸草綠二廣縀長一尺廣一寸五分一片紅二廣縀黑彭縀各長一尺廣一寸一片靑蓋二所入黑綃一百二十一尺紅蓋二所入紅綃一百二十一尺靑扇二所入黑彭縀六尺八寸方燈四坐所入黑楪紋縀一尺六寸五分大紅雲紋紗八尺六寸三色燭籠十二部所入紅生綃十五尺二寸藍生綃二十尺四寸白生綃十尺以上大紅雲紋縀三疋六尺剩幷下同草綠雲紋縀一疋大紅楪紋縀三疋七尺草綠楪紋縀二疋黑楪紋縀三疋大紅貢縀十九尺黑粧縀三疋黑彭縀一疋十三尺紅二廣縀二疋草綠二廣縀二疋藍二廣縀五尺黃二廣縀二疋紫的二廣縀五尺紫的雲紋甲紗一疋十八尺紅雲紋紗一疋紫綾三疋十二尺白綾三疋九尺紫的禾花紬八尺白禾花紬四疋紅綃十四疋草綠綃一疋十三尺藍綃二疋柳靑綃三疋白綃十三尺黑綃五疋大棺衣一件大紅楪紋縀二十三尺五寸剩二尺五寸初棺衣一件大紅雲紋縀十七尺剩四尺與見樣臨時內入次○遷園都監以輿士軍以下各差備軍價所用內下錢八千兩柢受啓
정조 13년 · 강
飭諭關西伯鄭昌聖嶺南伯洪檍
정조 13년 · 목
昌聖以道內農形雨澤馳啓敎曰去月望後日候幸得調順觀於狀辭雖甚多幸決知其不若南邑之登熟是所謂豐乞來頭懷保之策預須嚴飭邑宰卿亦留意儲沿穀以裕民食蠲雜徭以息民力無替申飭之意以今夙宵憧憧之神思何暇念及於機務而民事至重不得不如是重複卿與邑宰之惕念對揚宜倍常時幷須知悉事回諭大抵在登熟之歲小民之困於剝割不知爲樂歲猶且切矜況本道今年民情乎卿宜戢察至於處在僻遠之邑守令之放意濟私便成習俗謂朝廷可欺恃巡營阿庇一事二事無非墨政懲貪之典不施於此輩而何爲乎稍竢農政之滌場兼探營飭之不嚴當別遣按廉之行另行懲一之擧而不但有已行之故例近來露蹤之弊誠可悶今番則設有繡衣當潛往潛來惟玆先甲之敎意在勿欺以此傳敎卿其頒示列邑俾知勿以國有大事而或忽於民事之本意各自愓勵無陷邦憲事一體回諭○檍以道內農形雨澤馳啓敎曰以今神思何暇及於酬應而民事至重耿耿不置見方秋序已深時令亦早今之八月卽古九月也歉與豐庶可領略而設令通一道登熟今夏兩水近年所無反落浸墊處必當夥然此所以庚戌之給災不下於常年前此已慮檢田之臨時驟報俾各先期分抄果依朝令擧行乎此壤爾界不分虛實則烏在其別諭之本意乎令廟堂申加嚴飭京畿及三南諸道俾無把束之混徵至於本道非沿邑則山郡須用加倍之力不負對揚之責幷須惕念之意嶺伯處別關嚴飭
정조 13년 · 강
以吳徹常元永胄爲陪往大將從事官
정조 13년 · 목
敎曰今日園所擧動當爲之以此分付又敎曰今番則銅龍門入直軍六十名爲先後廂御營都領禁軍馬軍各只十人爲之○諸承旨及藥院提調時原任大臣閣臣玉堂上下番詣閤請對幷命退去諸承旨更爲請對命退去○具黑布笠白天翼乘轎出宣化門判府事徐命善等齊進轎前請寢動駕之命予曰今行則予當勉抑卿等勿復煩請命善等曰日前聖敎何嘗不以勉抑爲敎而及夫躬臨園所觸境疚懷燈至有萬萬罔措之境今日動駕雖承勉抑之敎又安知不如前日乎不如稍待十數日聖候復常乃爲動駕則道理也事面也少無所妨矣予曰此等時豈易得乎欲爲一時洩哀卿等退去左議政李在協攀轎奏曰夫薛廣德一御史也能回主聽臣等雖甚無狀其官則保護也大臣也何殿下固拒之至是也予曰爲卿等所困膈氣復欲衝上須卽退立命善等曰臣等誠意淺薄已斷孚格之望而哭泣不過小節今番則除之似好矣予曰受服而不哭於禮不可更勿煩請出協陽門駕馬出弘化門由梨峴出興仁之門至園所洞口稅駕入齋室命都監一堂上徐有隣爲先越俸一等別工作李顯民汰去殯所郞廳尹光碩更令該府拿問處之以欑室添補閣稍高於香大廳且制度頗似丁字閣故也具緦服乘便輿詣園所就甕家內哭再拜膈氣遽發大臣閣臣扶入小次命童便和蘇合元五九薑汁一匙入之進服訖中官進前扶陞便輿還齋室時原任大臣閣臣藥院提調諸承旨爲承候請對幷召見予曰園所道路予將躬審諸大臣及工判先爲前詣命善等退出少頃具黑布笠白天翼乘便輿出齋室由園所靑龍邊路過踏十里降輿乘馬至箭串橋降馬御小次命大臣進前曰俄者所經道路極爲平坦以此決定好矣謂兵判具允鈺曰回鑾時路由小寺峴以此指揮先廂又謂命善等曰自此距津頭爲幾里命善對曰似當爲五里許矣仍乘轎進發謂輿士大將任嵂曰俄者所過輦路卿似未及見入來時路由踏十里其形止詳細看審以來踰願峴至往十里店路承旨趙尙鎭啓言先廂旣已前導於小寺峴則大駕正路亦當一體以定而兵曹判書具允鈺錯認誤奏以致鑾輅之路中留蹕請從重推考從之仍命允鈺記過還由小寺峴路至峴下降轎乘便輿過先農壇前命尙鎭奉審壇上以來至淸涼里前路降輿少駐乘輿至安甘川上降輿御小次進湯劑少頃乘轎入興仁之門由梨峴入弘化門協陽門還內時原任大臣爲承候請對敎以欲爲休息卿等亦驅馳之餘卽爲退去宜矣藥院提調爲承候請對敎以酬應難矣退去時原任閣臣爲承候請對敎以退去
정조 13년 · 강
命海西綿歉最甚邑各樣軍布純錢代捧
정조 13년 · 목
備局啓言黃海監司李洪載狀啓以爲道內綿農之歉荒一道同然各軍門衙門所納價布及均廳區劃江都所送選武布等今年條各樣軍布限明秋特許純錢上納事請令廟堂稟處矣綿農連年告歉京外木儲到底蕩然一向代捧誠爲可悶道臣雖云一道同然而豈無彼此優劣之可言乎其中最甚處特許純錢代納稍勝處許其參半代捧而若其區別分等必有道臣之領略量宜擧行後狀聞之意請分付允之
정조 13년 · 강
召見時原任大臣閣臣藥院三提調于誠正閣判府事徐命善領議政金熤判府事李性源右議政蔡濟恭提學金鍾秀原任直提學徐有防直提學金憙金載▣檢校直閣徐鼎修鄭東浚鄭大容直閣李晚秀原任待敎尹行任待敎金祖淳藥房都提調李在協提調徐有隣副提調趙尙鎭
정조 13년 · 목
爲承候來待故也○判府事徐命善等曰臣等昨日轎前力請實出憂慮之極而誠意淺薄不能孚格莫非臣等不忠之罪也予曰哭泣過節予亦不知然而然矣初意則以間五日展拜爲計膈氣旣如此卿等之請又如是五日之計拖至十日予懷耿耿何可盡言藥院都提調李在協請令醫官診脈從之醫官徐命偉等診候訖以香吉茶議定湯劑仍命煎入予曰程道一事尙未究竟何以則爲好耶命善曰踏十里前路雖云少迃旣甚平坦至於小寺峴則自來峙險莫重輿路豈可以少迃捨坦就險乎予曰然則以踏十里完定仍謂輿士大將任嵂曰與判尹出去詳細看審後入來吏曹判書金鍾秀曰兵防船今當到泊京江而楊花津以上間或有淺灘灘下又或有巖石値此水落之時勢難通船臣意則先令三軍門尺量江水之淺深以探運船之無所礙滯然後可無臨時狼狽之慮矣予曰卿言似然使輿士大將仍爲乘船自纛島至楊花津詳探以來予曰幽宮之誌今將親撰所以揄揚而闡明之道予當竭心盡誠以不忍言不忍書之事抑哀忍痛泣血撰次一字一涕猶屬歇後語則看作尋常文字循例編入於誌狀有非不忍廣示之意卿等之見口女何命善曰誌文親撰實出於無窮之孝思而況御製文字事體至重則編入於列聖誌狀自是次第事矣金熤曰園所誌文聖上將親撰親書竊仰聖意實不勝悲感欽歎之至而國家誌狀事體至重御製文字尤有別焉則列聖誌狀中似不得取捨存拔而文字體叚有微辭焉婉辭焉惟願撰次之際益加審愼矣在協曰親撰誌文事體莫重自下撰進文字猶當載錄於誌狀則頒下都監恐是應行之例矣性源曰誌狀莫重御製事體又與詞臣之所撰進大異編入於列聖誌狀自是應行不可已之事矣濟恭曰二十八年之後永祐園文字今始有之況聖上親製則其事體之至重當如何也第臣自聞親製此文竊有所商量于中者我聖上今日所處之地實千古帝王之所未有者反復思之涕淚暗滋旣已親製則惟當致詳於當時事實一篇中之明其不然者當有之揄揚睿德者亦有之領相微婉之奏雖甚得宜遣辭之際臣愚死罪竊以爲必不無至難處之境至難言之地以是而頒示外間則事理實有未安篇完之後或示近臣仍載御製自內刊刻袛奉隧道恐爲至當矣予曰右相之意旣如此便亦一副當義理義理之言能無從乎諸大臣更陳所見命善曰御製文字與自下撰進有異臣則專以尊事體之意仰達矣熤曰臣未知列聖誌狀亦有存拔之例故俄者所達如此耳在協曰右相所奏旣非應行常例則不可謂之守經之論且今此親製旣出於揄揚之聖意則終非秘諱之事又與頒敎文之昭示中外有異而尙且秘諱則反致中外之疑惑矣性源曰以臣愚見右相之言非守經之論矣領相亦以微婉仰奏而雖尋常文字聖人之言理精仁熟況誌狀是何等莫重文字聖上親撰中外已聞之八方臣民擧切願見之心誌文事體初不必頒示奉安都監之後不期頒示而自當頒示矣御製誌文何可不八於誌狀乎自內刊刻之言臣所未曉矣濟恭曰臣之所奏亦非秘諱之意也如欲頒示則別製一副當文字以昭議理則可也而誌文事體與此有異況至難處之境之難言之地雖極意微婉見之者自當有解其言外之旨臣之以不必頒揭爲言者區區之見實有在矣予曰卿言實感歎矣濟恭曰其時凶徒之謀無所不至據實直書之祭非讒字無以形容而加讒字於此輩雖歇勘亦豈不歸於至難言之地乎予曰至難言之地云云卽上逼於先朝之謂乎濟恭曰臣有所不敢言故曰以至難言之地而這五字本意果如聖敎矣在協曰領相亦以微婉二字仰奏而今日君臣上下曷嘗議到於先朝乎右相之言似或不爲無見而亦不必如是爲說矣濟恭曰今日君臣上下之曷嘗議到先朝臣豈不知而臣之淺慮實恐外間必有辭說終不如愼之於始矣予曰今則予之商量定矣鍾秀曰曾經春坊挽章製述官啓下時政案考出之際不能詳審見漏者幾至三四人之多臣則惶恐待罪見漏人員更爲書入似合事宜予曰卿則推考一倂釐正改付標予又曰見漏者誰耶鍾秀曰尹蓍東李聖圭李堉三人矣予謂右相曰此三人曾經宮官則事當書入於宮官秩而必欲別抄啓者乃是吏判挾私於尹蓍東之致也是豈成說乎濟恭曰聖敎誠至當矣○熤啓言臣以觀象監事有所仰稟矣聞該監言中星更漏之測候釐正殆近五十年今則星次漸移幾至一度之差更漏亦因此而不無進退之差當此遷園大禮定時一事實爲莫重更漏與日影不可不及今釐正而推其本則在於推步中星以定其躔次度數而若無儀器則測候無憑先鑄地平象限兩儀及新法日影以爲測候釐正之地云而事係重大不敢自下擅便敢此稟裁且聞該監官生輩嫺於推步之學者絕罕而有金泳爲名人精於曆家諸法使之入屬本監與同此事恐不無實效矣從之又啓言昨日回鑾時將親審園所道路令兵判前導則徑先馳發致有輦路回旋之擧事體所在不可以做錯曲恕請兵曹判書具允鈺罷職敎以從重推考○濟恭啓言外方治道其勢不得不廣闊而聞田夫各治田畔之路或値兩邊坎陷之處則勢將塡補而以渠輩之力或有擔當不得者云亦可悶矣敎以今則治道之費旣用儲置米庚午庚辰之例不必倣用然則田夫應役非所可論令該廳優給治道之需仍令地方官擔當擧行俾無一氏無價空使之弊
정조 13년 · 강
特差尹塾遷園都監堂上
정조 13년 · 목
敎曰禮判實病旣如此工判船艙自多看檢戶判京曺多劇務都監事可悶啓園之後輪廻入直亦不可蹔曠知事尹塾遷園都監堂上加差卽爲牌招自今日推移入直事分付銘旌書寫之役例無兼管減下
정조 13년 · 강
命廟堂措備新園所設布帳
정조 13년 · 목
敎曰兵曹莫記姑不批下而新園所設布帳又豈可責之京營門貽弊畿邑尤是難愼況來頭動駕當頻數趁今新備付之本府以爲永久專當之地令廟堂依筵敎區劃造給後形止莫記仍以此意下諭畿伯及水原府使處
정조 13년 · 강
諭園所瓦簷磚石以鶯峯石用之
정조 13년 · 목
敎曰瓦簷磚石異於地臺石封園後排設亦好以鶯峯石用之如岐山石物則不必用之此意知悉擧行事卽爲下諭于浮石所進去堂上
정조 13년 · 강
召見果川縣監尹行任于重熙堂
정조 13년 · 목
行任啓言日前御營廳將校謂以車子運輸直毀客舍墻垣而本縣吏屬以不當如此有所挽止則該校率其二卒無數敺打其所作拏罔有紀極云車子運輸雖非此路亦有從便過去之地而見今客舍當爲欑室排設之處則事面尤如何而幺麼校卒少無願忌作此擧措萬萬驚駭況京軍門校卒之作拏外邑者曾有飭敎所當卽地報營狀聞而臣適在京無以擧行請令該廳各別嚴飭敎以聞甚駭然朝令之下尋常沿路猶不敢如是作弊況莫重處乎以此以彼該營大將不能檢飭之失萬萬駭然其委折令政院問啓作弊校卒曾有直治報營之敎各別嚴覈箇箇考察期於取服以其形止卽爲報營仍令道伯卽爲狀聞
정조 13년 · 강
罷承旨金履成職遞承旨李敏采李鼎運以李書九李祖承柳甲基代之前望也
정조 13년 · 목
履成違牌例罷敏采有實病故命許遞○敎曰昨日一院旣與之同周旋今又與共引出何也仍命鼎運遞差
정조 13년 · 목
藥院啓請趁早入診議定繼進湯劑敎以卿等不必入侍矣再請入診敎以今日欲穩攝卿等勿爲煩請卽爲退去
정조 13년 · 목
園所都監狀啓以爲石子運輸之際照檢名色則小浮石所浮神門橋石及層橋石誤以拜位橋石載錄故更爲釐正登聞方柱石則匠手輩不知碑閣間架初以四箇磨鍊故更如二箇浮出今十六日以後大小浮石車運擔輸之數合爲一百八十二塊敎曰魂遊下礴石依補編受敎勿用全石乎如未浮出依此從便爲之事回諭
정조 13년 · 강
命長杠木領來校吏後錄狀聞
정조 13년 · 목
原春監司李度默以長杠木載運船還泊馳啓有是命
정조 13년 · 목
政院啓言因原任待敎尹行任所啓有該營大將問啓之命矣問于御營大將徐有大則以爲大車造送園所時嚴飭於領去將校使之審愼於道里今此作拏在於莫重之處莫非臣不能檢飭之罪云矣敎以爲先從重推考
정조 13년 · 강
吏曹以挽章製述官釐正啓
정조 13년 · 목
副司直尹蓍東李聖圭李堉以曾經春坊加啓不原單中蓍東代判敦寧尹東暹聖圭代副司直任希曾改付標
정조 13년 · 강
召見漢城判尹金文淳京畿監司徐有防及來待諸臣下直守令于重熙堂
정조 13년 · 목
文淳啓言臣於日昨看審道路形便則自舊園所靑龍洞口過典農里踏十里至馬場里分爲兩路一路則從往十里下作路一路則從小寺峴作路而里數則小寺峴雖差近治道工役則往十里下路甚使以此路修治恐爲得宜纛島浮橋處從民家間作路則不無略干毀撤之擧從民村上田間作路則甚平坦而亦無此弊以此路爲定亦合事宜日前都監堂上看審時亦必詳察便否而浮橋處所及今完定然後道路可以修治矣從之敎以以此分付都監及工曹
정조 13년 · 목
藥院啓請入診敎以卿等不必入侍燥澁之劑亦難久服議藥停止亦勿問候再請入診命退去三請入診敎以不必如是煩請開膈之劑豈可猝乍間責效乎久當差可茶屬亦不緊卿等卽爲退去
정조 13년 · 강
遞戶判徐有隣兼帶藥院提調
정조 13년 · 목
敎曰事務相妨戶判徐有隣兼帶藥院許遞船艙事不可不照管繕工提調李文源與工判鄭昌順所帶提調相換事分付
정조 13년 · 목
行元以善政碑撤去馳啓敎以尋常擧行每不若他道道伯事誠悶然推考此狀啓還下送使之不多日內改修正上送
정조 13년 · 강
以李壽咸爲承旨前望也
정조 13년 · 강
命擊錚人原情勿施
정조 13년 · 목
刑曹啓言頃者園所動駕時以擊錚呼籲極爲無嚴或原情勿施或照法勘處事草記蒙允矣日前又有二名一則連山金召吏爲其夫洪持欽殺獄稱冤事也一則靈光幼學宋道昱等陳良面割付法聖鎭之弊也金女之事未知獄情之如何而係是四件內事至於道昱則陳良割付設有弊端道臣自當據實上聞而朝令纔下民籲踵至其受嗾吏鄕欲售奸計之狀萬萬痛駭金女只原情請勿施道昱自臣曺嚴勘允之
정조 13년 · 강
命園所丁字閣椺木領運校吏從厚施賞
정조 13년 · 목
忠淸水使柳文植狀啓以爲椺木運船無事還泊監色姓名開錄于左監官司果車鎭轍免吏鎭撫康時榮敎以利運穩旋已可幸莫重所用品亦合用云領來監官及色吏令水使各別從厚施賞相當窠拔例陞遷後狀聞事回諭
정조 13년 · 강
藥院請診候議藥不許
정조 13년 · 목
藥院啓請入診議定湯劑敎以昨日夜深之後衝亘之症甚緊副提調適在直再進童便蘇合元朝氣頗勝此不過一時往來之症今日別無可服之藥矣
정조 13년 · 강
召見時原任大臣閣臣藥院提調工判都廳于誠正閣判府事徐命善李福源李性源領議政金熤右議政蔡濟恭奎章閣提學金鍾秀原任直提學徐有防直提學金憙金載▣檢校直閣徐鼎修鄭東浚待敎金祖淳藥院都提調李在協提調吳載純副提調趙尙鎭工曹判書鄭昌順都廳李晚秀
정조 13년 · 목
承候故也○左議政李在協曰伏聞昨夜膈候欠寧目下諸節更若何予曰昨日夜深膈氣忽然衝亘故童便蘇合元等劑再次進服而今則差勝此不過一時往來之症何必過慮予於近日疚懷用慮不能自己膈氣之添損良有以也在協仍請診候徐命偉等以次診候訖請二陳湯姑爲進御命一貼煎入予謂都廳李晚秀曰工役今至何境耶晚秀曰幾至了當而車輪長杠木等物姑未及造成矣予曰表石未寒前裝船下送自園所都監鐫刻好矣又謂工曹判書鄭昌順曰船隻之上來者當爲幾何昌順曰合爲六十餘隻矣予曰此數似無不足之慮矣戶判所謂補階板云云似誤矣大抵補階板爲弊旣不些則不必自今剙開予意則以小木列布加以把子則旣有完實之效且爲省費之端善處好矣
정조 13년 · 강
以吳載純爲內局提調口傳也
정조 13년 · 강
遞承旨李壽咸以洪聖淵代之前望也